Der bliver talt ned. Ned til genstarten af Superligaen som i mere end to måneder har holdt ufrivillig pause. Der er, i skrivende stund, ni dage og godt otte timer til at AGF og Randers FC får fornøjelsen af igen at komme på græs for alvor og henholdsvis tre og fire dage senere følger de nordjyske Superligahold så trop. Inden da skal kampformen dog testes af og i både AaB og Hobro har man arrangeret testkampe i den kommende uge. AaB-spillerne skal allerede på fredag teste formen af mod FC Midtjylland og i weekenden skal Hobro spille intern træningskamp. På tirsdag skal begge hold i aktion når de møder henholdsvis OB og Viborg. Alle spillere testes Før dommerens fløjte kan lyde og bolden kan trille skal alle på de to hold - både trænere og spillere - dog testes for coronavirus. Og resultatet af testen skal også være negativt. - Hele holdet er faktisk i Randers for at blive testet i dag, fortæller Mikkel Højbo, kommunikationschef i Hobro IK. Han fortæller videre, at de planlagte testkampe naturligvis afholdes uden publikum, men at de er vigtige for at få den sidste kampform pudset af: - At spille kamp i 90 minutter med modstandere der ikke er holdkammerater og med en dommer er noget helt andet end at løbe og træne internt, så det har vi brug for inden vi skal i rigtig kamp igen, suger Mikkel Højbo, der ikke tror at coronanedlukningen kommer til at sætte negative aftryk på spillet på banen. - Spillerne er i god form, så det bliver samme tempe og niveau som før nedlukningen. Samtidig er banerne jo blevet bedre, så mon ikke det bliver flottere spil sammenlagt end da der blev lukket ned.

Referat:
Både AaB og Hobro IK skal i de kommende dage teste kampformen af inden Superligaen igen ruller fra 28. maj.